তসনিম বানো

মহীশূর সিটি কর্পোরেশনের ১৫৮ বছরের দীর্ঘ ইতিহাসে তসনিম বানো হলেন প্রথম মুসলিম মহিলা মেয়র। তিনি জনতা দল (ধর্মনিরপেক্ষ)-এর একজন রাজনীতিবিদ।

 প্রাথমিক জীবন এবং পটভূমি 
তসনিমের জন্ম মুন্নাবর পাশা (একজন দর্জি) এবং তহসিন বানুর (একজন গৃহিণী) ঘরে। তিনি মহীশূরের মহারাণী কলেজ থেকে কলা বিষয়ে স্নাতক ডিগ্রি অর্জন করেন।

 ব্যক্তিগত জীবন 
সৈয়দ সামিউল্লাহর সাথে তসনিম বিবাহ বন্ধনে আবদ্ধ হয়েছেন। এই দম্পতির দুটি সন্তান রয়েছে। তসনিমের কাকা আলহাজ নাসিরুদ্দিন বাবু মহীশূরের তিনবারের কর্পোরেটর ছিলেন।

 রাজনৈতিক জীবন 
তসনিম ভারতীয় জাতীয় কংগ্রেস থেকে রাজনীতিবিদ হিসেবে যাত্রা শুরু করেছিলেন এবং ২০১৩ সালের মার্চ মাসে ২৬ নম্বর ওয়ার্ড - মীনা বাজার থেকে প্রার্থী হয়ে নির্বাচনী লড়াইয়ে অংশ নিয়েছিলেন। এই কেন্দ্রটি তখন অনগ্রসর শ্রেণীর মহিলাদের জন্য সংরক্ষিত ছিল। ২০১৮ সালে, তিনি জনতা দল (ধর্মনিরপেক্ষ)-এর প্রতি আনুগত্য প্রকাশ করেন এবং রাজ্য বিধানসভা নির্বাচনে তাদের সমর্থন করেন। ৩১ বছর বয়সে তিনি মহীশূর সিটি কর্পোরেশন নির্বাচনে কংগ্রেস-জেডি(এস) জোটের প্রার্থী ছিলেন। ২০২০ সালের ১৮ই জানুয়ারি তিনি মেয়র নিযুক্ত হন এবং তিনি হলেন মহীশূরের ২২তম মেয়র। মেয়র নির্বাচনে তিনি ভারতীয় জনতা পার্টির (বিজেপি) গীতা যোগানন্দকে পরাজিত করেন। তাঁর নিয়োগ এমন এক সময়ে হয়েছিল যখন কেন্দ্রীয় মন্ত্রিসভা দেশে সিএএ-এনআরসি বাস্তবায়নের চেষ্টা করছিল।

 বিতর্ক 
তসনিমের সাথে ডেপুটি কমিশনার রোহিণী সিন্দুরি এবং সংসদ সদস্য প্রতাপ সিংহ দুর্ব্যবহার করেছিলেন, সেই কারণে তসনিম তাঁদের সাথে প্রকাশ্য বিরোধে জড়িয়ে পড়েন।

 তথ্যসূত্র 

বিষয়শ্রেণী:২১শ শতাব্দীর ভারতের বিভিন্ন স্থানের মেয়র
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:কর্ণাটকের ভারতীয় জাতীয় কংগ্রেসের রাজনীতিবিদ
বিষয়শ্রেণী:জনতা দল (ধর্মনিরপেক্ষ) এর রাজনীতিবিদ
বিষয়শ্রেণী:জীবিত ব্যক্তি
বিষয়শ্রেণী:জন্মের বছর অনুপস্থিত (জীবিত ব্যক্তি)